google/wiki40b huggingface dataset:
MS-DOS

Ajalugu

Microsofti MS-DOS ja selle eelkäija 86-DOS, algus oli paljuski inspireeritud Digital Researchi toodetud operatsioonisüsteemist CP/M (Control Program / (for) Microcomputers), mis oli tolle ajani domineeriv operatsioonisüsteem 8-bitistel Zilog Z80 ja Intel 8080 protsessoritel põhinevatel arvutitel.
1980. aastal tutvustas IBM avalikkusele oma esimest Intel 8088 mikroprotsessoriga arvutit, ning vajas sellele operatsioonisüsteemi. Otsides 8088-ga ühilduvat CP/M versiooni, võttis IBM alguses ühendus Microsofti juhi Bill Gatesiga. IBM saadeti Digital Researchi, kus pärast esialgseid läbirääkimisi CP/M kasutamiseks kõnelused katkesid sest, kui Digital Researchi asutaja Gary Kildall soovis raha iga müüdud eksemplari pealt, soovis IBM litsentsi osta vaid ühekordselt, ning müüa seda ka oma nime "PC-DOS" all. Pärast eitavat vastust pöördus IBM taas Bill Gatesi poole. Gates omakorda pöördus firma Seattle Computer Products poole, kus tegutsev programmeerija Tim Paterson oli loonud variandi CP/M-80 sisekasutuseks, et katsetada uut 16-bitist Intel 8086 protsessorit. Operatsioonisüsteemi nimi oli esialgu "QDOS" (Quick and Dirty Operating System), kuid muudeti 86-DOS-iks pärast tema kommertsiaalseks muutmist. Microsoft ostis väidetavalt 50 000 dollari eest 86-DOS-i ära, ning sellest sai MS-DOS, mille Microsoft ka 1981. aastal turule tõi.
Microsoft litsentsis oma toodet ka mitmetele arvuti tootjatele, kes müüsid oma arvuteid juba MS-DOS-iga varustatult, vahel ka tootjate oma nimede all. Hiljem kasutati ka juba Microsofti tootenime MS-DOS, vaid IBM jätkas oma IBM PC-de tarvis, MS-DOS-ist oma versiooni PC-DOS-i loomist.
Digital Research, saades teada, et IBM müüb CP/M-iga sarnast toodet (kasutati ju ka sama nime, mida oli lubatud kasutada CP/M-i puhulgi), ähvardas kohtusse pöörduda. IBM sõlmis seepeale kokkuleppe, et PC klientidel on valida, kas kaasa tuleb PC-DOS või CP/M-86 Kildalli 8086 versioon. Kõrvutades neid omavahel maksis CP/M peaaegu 200 dollarit rohkem kui PC-DOS, ning selle müük soikus. CP/M-i turuosa kahanes, kuid MS-DOS ja PC-DOS said müüduimaks operatsioonisüsteemiks PC-arvutites ja PC-ga ühilduvates arvutites.
Digital Research üritas CP/M-86 turu osa küll uuesti tagasi võita – esialgu DOS Plusiga ja hiljem DR-DOS-iga (mõlemad on ühilduvad nii DOS-i kui ka CP/M-86-ga), kuid erilise eduta. Digital Researchi ostis lõpuks ära Novell ja DR-DOS-ist sai Novell DOS 7.
MS-DOS-i järeltulijateks said Microsoft Windows ja IBM-i OS/2. Kuid Microsoftil ja IBM-il tekkis aga rida lahkarvamusi, mille peale lahknes ka DOS-i arendamine kahe firma poolt. MS-DOS on osaliselt üle kantud ka Windowsi; PC-DOS-i viimane versioon oli aga 1998. aastal PC-DOS 2000.
Aastani 2000, mil ka Microsoft lõpetas DOS-i arendamise, oli MS-DOS-iga jõutud 8. versiooninumbrini.
Badland

Badland [bädländ] (inglise 'halb maa') on viljatu ala, millesse on uuristunud jäärakud.
Badland'e leidub eel- ja madalmägistes kuiva kliima ja hõreda taimkattega piirkondades, mille pinnakattes domineerivad üsna pudedad savikad setted ning vihma sajab tugevate valingutena.
Badland'e on eriti Põhja-Ameerikas Kaljumäestiku jalamil ja Suurel tasandikul.
Badland'ide-sarnane maastik võib olla tekkinud ka maapealsete kaevanduste puistangualadel.
Phimophis

Levila

Need maod elavad Kesk-Ameerika lõunasoas ja Lõuna-Ameerikas.
Fs

fs (varasem pseudonüüm François Serpent; kodanikunimi Indrek Mesikepp; sündinud 17. oktoobril 1971 Tartus) on eesti luuletaja.
Elanud Kallastel, Tartus ja Tallinnas. 
Ta lõpetas 1989. aastal Tartu 1. Keskkooli ja 1999. aastal Tartu Ülikooli kunstiajaloo erialal. 
Alates 2000. aastast on ta ajakirja Looming kriitikatoimetaja.

Looming

Ta on avaldanud neli luulekogu, samuti luulet, lühiproosat ja kirjanduskriitikat kultuuriajakirjades. Ta on maininud oma loomingu mõjutajana Juhan Viidingut. Tema luulet on tõlgitud soome, rootsi, vene, poola, bulgaaria, leedu, gaeli, inglise, prantsuse ja udmurdi keelde. 
Ta on koostanud Marko Mägi luulekogu "Maitsestatud kanad" (2012) ning jutukogu "Luulekerena laanes ja linnas" (2015), koostanud ja illustreerinud Vahur Afanasjevi luulekogu "Eesti vaarao" (2013) ning (:)kivisildniku luulekogu "Tunnete sümfoonia ehk Kerjused liftides" (2014) ja valikkogu "100% (:)" (2014).

Tunnustused

Luulekogu "2004" pälvis Eesti Kultuurkapitali aastaauhinna.
Nigel Short

Nigel Short (sündinud 1. juunil 1965 Leigh’s) on inglise maletaja ja maletegelane, rahvusvaheline suurmeister (1984).
Ta on Rahvusvahelise Maleföderatsiooni (FIDE) viitsepresident.
Males võitis Short kuni 17-aastaste kadettide maailmameistrivõistlustel 1978. aastal Sas-van-Gentis pronksmedali ja 1979. aastal Belfortis hõbemedali. Juunioride maailmameistrivõistlused males tuli ta 1980. aastal Dortmundis Garri Kasparovi järel teiseks ja 1981. aastal Méxicos Jaan Ehlvesti järel kolmandaks. 
Suurmeistriks sai Short 19-aastaselt 1984. aastal. Neli aastat varem sai ta FIDE-lt rahvusvahelise meistri nimetuse. Ta on kolmekordne Briti (1984, 1987, 1998) ja Rahvaste Ühenduse (2004, 2006, 2008) malemeister. 
1985. aastal Bielis maailmameistrivõistluste tsoonidevahelisel turniiril sai Short 4. koha ja edasipääsu 16 osavõtjaga pretendentide turniirile Montpellier's, kus ta jäi 11-ks. Ta jagas esikohta 1987. aastal Suboticas tsoonidevahelisel turniiril. Seejärel mängis Short 1988. aastal 16 osavõtjaga pretendentide matšturniiril, kus aga veerandfinaalist edasi ei pääsenud.
Short mängis 1990. aastal Manilas 64 osavõtjaga tsoonidevahelisel turniiril. Saadud 3–4. koht viis ta 15 osavõtjaga pretendentide matšturniirile (kestis 1991–1993), kus ta veerandfinaalis võitis Boriss Gelfandi, poolfinaalis eksmaailmameister Anatoli Karpovi ja finaalis (jaanuaris 1993 San Lorenzo del Escorialis) Jan Timmani. Ta sai õiguse kohtuda tiitlimatšis valitseva maailmameistri Garri Kasparoviga. MM-tiitlimatš peetigi septembris-oktoobris 1993 Londonis, kuid mitte FIDE, vaid Professionaalse Male Assotsiatsiooni (PCA) egiidi all. Short kaotas matši tulemusega 7½:12½. 
1994. aastal mängis Short PCA pretendentide matšturniiril, kus veerandfinaalis võitis ta Boris Gulkod, kuid poolfinaalis kaotas Gata Kamskyle. Detsembris 1997 mängis ta FIDE maailmameistrivõistluste turniiril Groningenis (100 osavõtjat, nokautsüsteem), kus võitis 2. ringis Viktor Korchnoid, 3. ringis Andrei Sokolovi, kaheksandikfinaalis Alexander Beliavskyt ja veerandfinaalis Michał Krasenkowi. Poolfinaalis kaotas ta Michael Adamsile. 1999. aastal FIDE MM-i turniiril Las Vegases võitis Short 3. ringis Beljavskyt, kuid kaheksandikfinaalis kaotas Alexéi Shírovile.
2006. aastal tuli ta Liverpoolis Euroopa Liidu malemeistriks.
Short võitis Inglismaa võistkonna koosseisus Euroopa võistkondlikel meistrivõistlustel 1997. aastal Pukas kuldmedali ja võistkondlikel maailmameistrivõistlustel kaks pronksmedalit (1985, 1989). Mängis ajavahemikus 1984–2016 17 maleolümpial (võistkondlik pronksmedal 1990. aastal Novi Sadis).
Ta on tegutsenud ka malekommentaatori ja maletreenerina. Alates 2018. aastast on ta Rahvusvahelise Maleföderatsiooni (FIDE) asepresident.
Egļupe raudteepeatus

Egļupe raudteepeatus on raudteepeatus Valga–Riia raudteeliinil Inčukalnsi piirkonnas Inčukalnsi vallas. 
Iga päev peatub seal kuusteist reisirongi, tööpäeviti kaheksateist rongi. Peatus asub Riiast 44 km kaugusel. Egļupe raudteepeatuse juures on Valga–Riia raudtee kaheteeline. Piletihinnalt kuulub peatus C-tsooni.
Peatus avati aastal 1981.
Skandinaavia

Nime päritolu

Teadaolevalt kasutas nime Skandinaavia (Scatinavia) esimest korda Plinius Vanem 1. sajandil pKr oma teoses "Looduslugu" ("Naturalis historia"). Plinius kirjutas, et teisel pool Jüütimaad asub Codanuse (Kattegati) väin, mis on täis saari. Suurim neist kandvat nime Scatinavia. Arvatavasti mõtles Plinius selle all Skånet Skandinaavia poolsaare lõunaosas. Pliniuse Scatinavia põhjal on rekonstrueeritud germaani nimekuju *Skaðin-awjo. Selle nime esimese osa tähendus ei ole selge, awjo tähendas arvatavasti saart.
2. sajandil kirjutas kreeka geograaf Ptolemaios ("Geographia") Skandiaist (Σκανδίαι) – neljast Läänemeres saarest, mis asusid Jüütimaast ida pool ja millest kolm olid väikesed (arvatavasti Fyn, Lolland ja Sjælland) ning üks suur (Skåne). Suurima saare kohta kasutas Ptolemaios nime Σκανδία (Skandia). 
Jordanes ("De origine actibusque Getarum") kirjutas 6. sajandil, et goodid pärinesid Scandza saarelt. 
Anglosaksi eeposes "Beowulf" (8.–11. sajand) kasutatakse Skandinaavia või Skåne kohta nimekujusid Scedenigge ja Schedeland, mis on nimega "Skandinaavia" etümoloogiliselt seotud.
Skandinaavia nimi on etümoloogiliselt seotud kohanimedega Skåne ja Skanør, mõlemad paigad asuvad Skandinaavia poolsaare lõunaosas.
Zermelo-Fraenkeli aksiomaatika

Ajalugu

Aastal 1908 esitas Ernst Zermelo esimese aksiomaatilise hulgateooria, Zermelo hulgateooria. See aksiomaatiline teooria ei võimaldanud suurte ordinaalarvude konstrueerimist. Kuigi suuremat osa "tavalisest matemaatikast" saab arendada neid suuri ordinaalarve kasutamata, on nad hulgateoorias enamasti vajalikud. Zermelo teoorial oli veel see puudus, et ühes aksioomidest (aksioomis III) kasutati definiitse omaduse mõistet, mille operatsionaalne tähendus polnud selge.
Aastal 1922 esitasid Abraham Fraenkel ja Thoralf Skolem teineteisest sõltumatult definiitse omaduse operatsionaliseeringu: see on omadus, mida saab formuleerida esimest järku teooriana, mille atomaarsed valemid kasutavad ainult kuulumis- ja võrdusseost. Samuti tegid nad teineteisest sõltumatult ettepaneku asendada väljaeraldamise aksioomiskeem asenduse aksioomiskeemiga.
Kui Zermelo hulgateooriale (ilma valikuaksioomita) lisada asenduse aksioomiskeem ning regulaarsuse aksioom (mille pakkus esimesena välja Dmitri Mirimanov 1917), saame teooria ZF.
Kui lisada ZF-ile kas valikuaksioom või mõni sellega ekvivalentne väide, saame teooria ZFC.

Aksioomid

ZFC aksiomaatikal on palju samaväärseid formuleeringuid (Fraenkel jt 1973). Siin on järgitud Kuneni (1980) esitust. Aksioomid on esitatud esimest järku loogika keeles. Lisatud on arusaamist kergendavad sõnastused loomulikus keeles.
Kõigist ZFC formuleeringutest järeldub, et eksisteerib vähemalt üks hulk. Kunen esitab peale alltoodud aksioomide veel aksioomi, mis otseselt väidab hulga olemasolu, (olemasolu aksioomi). Selle ärajätmist siin võib põhjendada kahel moel. Paljud autorid nõuavad esimest järku teooria semantikalt, et arutluse universum oleks mittetühi. Teiseks, ka lõpmatuse aksioomist järeldub, et vähemalt üks hulk on olemas, sest ta algab olemasolukvantoriga.
Richard Julius von Paucker

Richard Julius von Paucker (24. november 1859 Rakvere – 29. märts 1910 Narva) oli Eesti vaimulik.
Õppis aastatel 1872–1877 Tartus gümnaasiumis. Tartu Ülikooli usuteaduskonnas õppis ta aastatel 1878–1882, cand. theol. (Die Theologie des Irenäus). Korporatsioon Neobaltia liige.
Oli pärast ülikooli lõpetamist koduõpetaja. Prooviaastal oli ta aastal 1883 Ambla Maarja koguduses. Ordineeriti õpetajaks 20. mail 1884.
Pärast ordineerimist oli ta Eestimaa vikaarõpetaja. Valiti 15. detsembril 1884 Vaivara koguduse filiaali õpetajaks. Sai Narva Aleksandri koguduse õpetajaks (oli selle koguduse esimene õpetaja) 3. veebruaril 1885.

Isiklikku

Ta abiellus 1885. aastal Helene Dehioga.
Tema isa Georg Michael von Paucker oli Rakvere Kolmainu koguduse õpetaja. Emapoolne vanaisa Hugo Richard Paucker oli Simuna Siimona ja Juuda koguduse õpetaja.
Bastioni tänav

Bastioni tänav on tänav Rakveres.
Tänav on pikkusega 160 meetrit ja asub Rakvere Vallimäe linnaosas, oosi Rakvere Vallimägi lääneküljel. Ta ühendab Sügise ja Vallikraavi tänavaid. 
Rakvere Vallimäe linnaosa on kujunenud välja 20. sajandi teises pooles, linnaosas paiknevad põhiliselt ühepereelamud.
Roze mõis

Roze mõis (saksa keeles Lubar) oli rüütlimõis Liivimaal Võnnu kreisis Rauna kihelkonnas.
Personaalarvuti

Personaalarvuti ehk mikroarvuti on mikroprotsessoritel põhinev arvuti, mis oma suuruse, hinna ja võimaluste tõttu sobib personaalseks kasutamiseks. Kasutatakse ka lühendit PC, mis tuleneb ingliskeelsest nimetusest Personal Computer. Termin võeti laialdaselt kasutusele arvutite Apple II ja IBM PC kohta.
Personaalarvuteid kasutatakse tavaliselt teksti- ja tabeltöötluseks, veebis surfamiseks, mängude mängimiseks, videote ja muusika esitamiseks ning ka paljudeks muudeks tegevusteks.

Ajalugu

Esimest korda kasutati terminit "personaalarvuti" IBM-i valmistatud arvuti IBM 610 AUTO-POINT COMPUTER kohta. Termini tähendus oli mõeldud veidi teisiti: "arvuti, mida saaks kasutada üks inimene (1 Person)."
Personaalarvuti tänapäevane tähendus hakkas välja kujunema alles 1970. aastate keskel nn mikroarvutite, näiteks Altair 8800 tootmisega.
Järgmine samm oli Apple'i loodud mikroarvuti Lisa, mis oli juba varustatud graafilise kasutajaliidesega operatsioonisüsteemiga. Personaalarvutite kasutamise levikut suurendas mudeli Apple II valmistamine.
1981. aastal valmistas IBM seeria IBM PC (IBM 5150), mis on tänapäevaste arvutite esivanem. IBM PC-ga ühilduvad (x86-protsessoritega ehk Intel 8086, Intel 8088, 80286 või 80386 protsessoritega) personaalarvutid said graafilise kasutajaliidese alles 1990. aastal koos Microsoft Windows 3.0 turuletulekuga. Selleks ajaks oli personaalarvutite hind langenud ja võimalused suurenenud ning need arvutid olid juba laiemalt kasutusel. 1990. aastatel sai võimalikuks personaalarvutite ühendamine koht- ja laivõrkudega, kasutades internetiprotokolli. 1990. aastateks oli personaalarvutite jõudlus kasvanud sedavõrd, et need suutsid keskmise töökoormuse juures käigus hoida lihtsamaid taustateenuseid, nagu näiteks veebiservereid.
Play Another Round

"Play Another Round" on Soome bändi Stala & SO. teine stuudioalbum. See ilmus Soomes 22. veebruaril ja Euroopas 12. aprillil. Uue albumi jaoks hakati lugusid tegema vahetult pärast Euroopa tuuri lõppu 2012. aasta kevadel. Esimene singel "Life Goes On" ilmus 2012. aasta alguses ning teine singel "Rock Until I'm Done" 7. novembril 2012. Singli on miksinud Ameerika produtsent Beau Hill.
2013. aasta veebruaril alguses ilmus uus singel ja muusikavideo looga "The Boys Are Having Fun".
Eestis ilmub album 15. aprillil 2013.
Saint Helena

Ajalugu

Saare avastasid Portugal meresõitjad 1502. aastal. 1834 sai saarest Suurbritannia asumaa. Napoleon I elas oma viimased aastad (1815–1821) saarele pagendatuna.
Ando

Ando on eesti mehenimi.
Kastani tänav (Haapsalu)

Kastani tänav on tänav Haapsalus.
Tänav sai nime 1987.
Aadressil Kastani tn 9 asub Haapsalu Lastekodu.
Dirigent

Dirigeerimise ajalugu

Juba vanaajal hoolitses üks ansambli liige koosmängu eest. Näiteks Vana-Kreekas löödi sauaga üles-alla, Vana-Roomas taoti jalaga vastu maad. 
15. ja 16. sajandil lõid mõned dirigendid takti rullikeeratud noodiga. 17. sajandi Prantsusmaal löödi takti pika sauaga vastu põrandat. Jean-Baptiste Lully lõi saua otsaga põranda asemel vastu jalapöida ja suri gangreeni tagajärjel. Kuni 18. sajandini juhatas heliteost harilikult helilooja klavessiini taga istudes. Prantsusmaal juhatas esimese viiuli mängija. 
19. sajandil hakati dirigeerimist pidama iseseisvaks elukutseks. Sel ajal suurenes ansambli koosseis ja seda hakkas mängu ajal juhatama eraldi isik, kes ei mänginud ühtki muusikariista. Ühtlasi muutus sel ajal tavalisemaks dirigendikepi kasutamine, sest seda oli parem näha kui paljaid käsi või rullikeeratud paberilehte. Dirigent määras tempo ja aitas pillimängijatel õigel ajal sisse astuda. Ooperis oli tavaks, et dirigent seisab näoga lava poole, orkester selja taga, sest keskenduti lauljaile. 1897. aastal sai Gustav Mahler Viini Riigiooperi dirigendiks ja poodium toodi orkestriruumi ette.
Esialgu peeti loomulikuks, et iga hea helilooja on ühtlasi hea dirigent. Tõepoolest, paljud 19. sajandi parimad dirigendid olid ühtlasi head heliloojad, näiteks Louis Antoine Jullien, Felix Mendelssohn, Louis Spohr ja Carl Maria von Weber. Hiljem hakkasid need elukutsed siiski eralduma: tekkisid heliloojad, kes ei osanud kuigi hästi dirigeerida, ja elukutselised dirigendid (esimesena Hans von Bülow), kes ei olnud heliloojad.
Kuigi tänapäeval kasutab enamik dirigente keppi, ei tee seda siiski kõik. Tuntud dirigentide hulka, kes ei kasuta(nud) keppi, kuuluvad Pierre Boulez, Leonard Bernstein ja Leopold Stokowski.
Hector Berlioz ja Richard Wagner, kes mõlemad olid nii suurepärased heliloojad kui ka dirigendid, kirjutasid ühtlasi esimesed sellealased artiklid. Wagneril on suured teened dirigendi rolli tähtsustumises: enne peeti dirigenti lihtsalt selleks, kes vastutab ühtse rütmi ja selle eest, et pillid õigel ajal mängima hakkaksid, kuid Wagner kirjutas esimesena dirigendist kui orkestriteose lavastajast, kes orkestri abil realiseerib oma nägemuse sellest helitööst.
Kaunispe mõis

Kaunispe mõis (saksa keeles Kaunispäh) oli rüütlimõis Saaremaal Jämaja kihelkonnas. Nüüdisajal jääb see Saare maakonda Saaremaa valda.

Ajalugu

1523. aastal läänistati Kaunispe külast ja Salme küla maadest neli adramaad Clawes von Ungernile. Neist kujunes mõis, mis kuulus 1572. aastal Jürgen von Ungernile. 1619. aastal omandasid mõisa Osten-Sackenid, kes olid mõisavaldajad 1786. aastani. 1786−1846 oli see perekond Kräftingi ja seejärel Nolckenite valduses. XIX sajandi lõpul omandasid mõisa Sengbuschid, kellelt see 1919. aastal võõrandati.

Kaldama karjamõis

Karjamõisa on nimetatud 1798. aastal Mellini kaardil. Mõis tükeldati 1922. aastal.

Mõisaansambel

Häärber oli tahumata maakivist hoone, mis ehitati XIX sajandi 2. poolel. Hoone nurgad olid dolomiidist. Kõrvalhooneid oli vähe, säilinud on tänapäeval maakivist ait. Park oli väike, selle ääres asus tiik.
Põhja Politseiprefektuur

Politseiosakonnad

Põhja Politseiprefektuur jagunes territoriaalselt viieks politseiosakonnaks, millest kolm asusid Tallinnas ja kaks Harju maakonnas.

Kesklinna politseiosakond

Haldusterritoorium oli Kesklinna linnaosa (v.a see osa haldusterritooriumist, mis kuulus Ida politseiosakonna tööpiirkonda) ja Põhja-Tallinna linnaosa, samuti Tallinna lennujaama territoorium. Politseiosakond asus aadressil Kolde puiestee 65. Osakonda juhtis vanemkomissar Valter Pärn.
Konstaablijaoskonnad: Vanalinna, Kadrioru-Tõnismäe, Sitsi ja Pelgulinna (Kolde puiestee 65).

Ida politseiosakond

Haldusterritoorium oli Viimsi vald ning Lasnamäe ja Pirita linnaosa. Kesklinna linnaosa Mõigu asumi territoorium ning osa Kadrioru ja Lauluväljaku piirkonnast.
Politseiosakond asus aadressil Vikerlase tänav 14. Osakonda juhtis ülemkomissar Tarvo Ingerainen.
Konstaablijaoskonnad: Lasnamäe I (Killustiku 16), Lasnamäe II ja III (Vikerlase 14) ning Pirita-Viimsi (Nelgi 1, Viimsi).

Lõuna politseiosakond

Haldusterritoorium oli Kristiine, Nõmme, Mustamäe linnaosa ja Haabersti. Politseiosakond asus aadressil Rahumäe tee 6. Osakonda juhtis ülemkomissar Indrek Link.
Konstaablijaoskonnad: Mustamäe, Nõmme ja Kristiine (Rahumäe tee 6) ning Haabersti (Ehitajate tee 109a).

Lääne-Harju politseiosakond

Haldusterritoorium oli Keila, Paldiski, Saue, Harku vald, Keila vald, Kernu vald, Kiili vald, Nissi vald, Padise vald, Saku vald, Saue vald ja Vasalemma vald. Politseiosakond asus aadressil Saue, Tule põik 2. Osakonda juhtis politseileitnant Kaido Saarniit. 
Konstaablijaoskonnad: Keila (Keskväljak 13, Keila) ja Saue (Tammemäe, Saku).

Ida-Harju politseiosakond

Haldusterritoorium oli Loksa, Maardu, Anija vald, Jõelähtme vald, Kose vald, Kuusalu vald, Kõue vald, Loksa vald, Raasiku vald ja Rae vald. Politseiosakond asus aadressil Maardu, Karjääri 11. Osakonda juhtis vanemkomissar Veiko Randlaline.
Konstaablijaoskonnad: Maardu (Karjääri 11, Maardu), Anija (Kreutzwaldi 6, Kehra) ja Rae (Aruküla tee 9, Jüri).
Montenegro iseseisvusreferendum

Tulemuste arvestamine

On palju vaieldud selle üle, kes peab saama hääletada ja kui suur toetus iseseisvusele tuleb saada, et Montenegro lahkulöömist Serbiast rahvusvaheliselt tunnustataks. Eeldatakse, et rahvusvaheline üldsus 2003. aastal Serbia ja Montenegro liitriigi loomist ette valmistanud Euroopa Liidu seisukohti. Montenegro valitsus pooldas skeemi, mille kohaselt iseseisvumine on saanud küllaldase toetuse juhul, kui on olemas poolthäälte lihthäälteenamus ning iseseisvuse poolt on üle 50% valijaskonnast. Euroopa Liidu saadik Miroslav Lajčák aga pani ette, et peab olema 55-protsendiline kvalifitseeritud häälteenamus ja valimistest osavõtt peab olema vähemalt 50%. See nõue kutsus esile iseseisvuse pooldajate mõningase vastuseisu. Euroopa Liidu Nõukogu nõustus üksmeelselt Lajčáki ettepanekuga ning Đukanovići kabinet andis lõpuks järele. 55 protsendi nõue võib saada pretsedendiks tulevikus toimuvatele teistele iseseisvusreferendumitele.
Keminmaa vald

Külad

Hirmula, Ilmola, Itäkoski, Jokisuu, Laurila, Lautiosaari, Liedakkala, Maula, Pörhölä, Ruottala, Sompujärvi, Törmä, Viitakoski
Hülgeõng

Hülgeõng on endisaegne hülgepüügil kasutatud õng, mis koosnes enamasti kolmest konksust, millest keskmine oli keeratud vastassuunda.
Hülgeõngega püüti nõnda, et keskmise konksu otsa pandi hülgepoeg, kes lasti vette. Poega päästma tulnud emashüljes jäi aga kahe teise konksu külge kinni.
Amy Goodman

Amy Goodman (sündinud 13. aprillil 1957) on juudi päritolu USA uuriv ajakirjanik, kolumnist, publitsist ja aktivist.
Alates 1996. aastast on Goodman olnud raadios, televisioonis ja internetis levitatava sõltumatu uudistekanali Democracy Now! saatejuht ja produtsent. Ajakirjanikutöö eest on Goodman pälvinud mitmeid auhindu.

Karjäär

12. novembril 1991 oli Goodman ajakirjanikuna kohal Ida-Timori iseseisvusliikumise meeleavaldusel, mis muutus veresaunaks, kui Indoneesia sõdurid avasid relvastamata meeleavaldajate pihta tule. Surma sai üle 250 inimese. Filmilindile jäid kaadrid, millel sõdurid Goodmanit ja teda kaitsma läinud kolleegi peksid. Filmitud materjali kasutanud dokumentaalsaade "In Cold Blood: The Massacre of East Timor" pälvis 1992. aastal Amnesty Internationali välja antud meediaauhinna.
28. mail 1998 kajastas Goodman koos kolleeg Jeremy Scahilliga Nigeerias sõjaväe ja külaelanike vastasseisu. Külaelanikud süüdistasid Chevroni hallatavat nafta puurtorni saastamises. Külaelanikud hõivasid puurtorni ja firma kutsus protestijate laiali ajamiseks kohale sõjaväe. Kaks meeleavaldajat sai surma ja üksteist vigastada. Valminud dokumentaalfilm "Drilling and Killing: Chevron and Nigeria's Oil Dictatorship" pälvis George Polki auhinna.
1996. aastal osales Goodman progressiivse suunitlusega uudissaate Democracy Now! asutamises. Saate raames toodetakse igal tööpäeval tund aega raadio, televisiooni ja interneti vahendusel edastatavat programmi. Tüüpiliselt tegeldakse teemadega, mida tavameedias ei kajastata.
2008. aasta Vabariikliku Partei üldkoosoleku aja vahistati mitmed Goodmani kolleegid, kes vahendasid uudiseid toimumispaiga ees peetud sõjavastaselt meeleavalduselt. Vahistati ka kolleegide kohta uurima läinud Goodman. Ajakirjanikele mõisteti hiljem välja 100 000 dollari suurune hüvitis.
Goodmani tegevust on tunnustatud mitmete auhindadega. Näiteks 2009. aastal sai ta Izzy auhinna, 2012. aastal anti talle rahu edendamise eest Gandhi rahuauhind ja 2015. aastal pälvis ta koos Laura Poitrasiga I.F Stone'i medali. DePauw ülikool ja New Yorgi Osariigi Ülikooli alla kuuluv Purchase College on Goodmanile omistanud audoktorikraadi.
Hanipäev

Hanipäev ehk kadrilaupäev on 24. november, kadripäevale eelnev päev.
Hanipäevaks või hanedepäevaks on päeva nimetatud Muhus ja nimetatakse praegu maausu kalendris.
Purila allikad

Purila allikad on kaitsealused allikad Rapla maakonnas Rapla vallas.
Allikad asuvad Keila jõe kaldal. Allikate seas on nii tõusu- kui langeallikad ja nad moodustavad allikajärviku.
Saatse seto muuseum

Saatse seto muuseum on aastal 1974 avatud muuseum, mis asub Setomaa vallas Saatse külas; Seto Talumuuseumi filiaal.
Muuseumi asutas 1974 Satserinna kooli direktor Viktor Veeber. Muuseum asub koolimajas.
Muuseumi püsinäitus tutvustab Saatse küla ja lähiümbruse ajalugu.
Karabulak

Elanikkond

2010. aasta rahvaloenduse andmetel oli elanikest ingušše 30 060 (97,09%). Suuremad vähemusrahvad olid tšetšeenid 376 (1,21%) ja venelased 254 (0,82%).